Evit bezañ degemeret gant an holl , ha pa n ' o dije ket votet evitañ , ha peogwir e kare e vro , e klaskas Paoli kas da benn unaniezh ar vroad war an dachenn bolitikel . Ur wech trec ' het war e enebourien ( an dud o doa votet evit lakaat tud all e penn an emsavadeg pe ar re a - du gant Genova ) , e voe , da vat , rener ar vro . Ur Vonreizh a voe savet ha roet e voe ar gwir da votiñ d ' an holl . Bonreizh Korsika a voe skrivet gant tud a lezenn eus an enezenn , bodet gant Paoli . Gant ar Vonreizh - se e voe awenet hini ar Stadoù - Unanet . Dont a rae Korsika da vezañ ar stad demokratel gentañ en Europa . Trec ' h e voe ar Gorsiz war armeoù Genova a voe kaset er - maez eus an enezenn , war - bouez un nebeud kêrioù war an aod . Neuze e stagas Paoli da sevel da vat ur gwir stad , ma veze rannet ar galloudoù , ha gant ur velestradurezh efedus . Krouet e voe ur skol - veur e Corti . E Corti ivez edo sez ar gouarnamant .